Jurinová, Erika, poslankyňa NR SR (2017-04-04):
Ďakujem veľmi pekne. Vážený pán predsedajúci, kolegyne, kolegovia, dovoľte uviesť návrh zákona o sociálnych službách, ktorý predkladáme spolu s kolegami z klubu OĽANO – NOVA. V jednoduchosti by som asi tento návrh nazvala záchrana stacionárov. Sami viete, že na minulej schôdzi sme prijali novelu zákona o sociálnych službách, tzv. jasličkový zákon, väčšina sa alebo tá verejná mienka sa krútila naozaj okolo vytvorenia služby pre jasličky alebo pre deti do troch rokov, ale na druhej strane oblasť, ktorá trápi možno dnes viac ako 3-tisíc klientov stacionárov, zostala trošku nepovšimnutá. Došlo k zmenám, ktoré môžu byť likvidačné pre mnohých poskytovateľov sociálnej služby komunitného charakteru alebo ambulantného charakteru, teda pre poskytovateľov stacionárov. Vieme, že pán minister nám dôvodil, a to sme mu aj nebrali, že túto službu, bohužiaľ, zneužívali, priam zneužívali mnohí poskytovatelia, nie klienti, ale poskytovatelia. A na to má pán minister mať dostatočne dobré prispôsobené kontrolné orgány, aby každé zneužite vedel dostatočne odsledovať a zabrániť mu. Pán minister však nechal štyri roky tieto stacionáre vyrastať ako huby po daždi, nevenoval im dostatočnú pozornosť, aj keď mal informácie, že sa tam nekoná, nenakladá s verejnými prostriedkami tak, ako sa má. Aj napriek tomu všetkému sa rozhodol pripraviť novelu, na minulej schôdzi, zopakujem, že bola prijatá, ktorá však likviduje alebo nastavuje likvidačné podmienky aj pre dobrých a spravodlivých poskytovateľov takejto služby. Jedná sa o formu ambulantnej služby a v skratke zhrniem veci, ktorých sa v našej novele dotýkame. V predchádzajúcej novele sa stanovil minimálny počet hodín na jedno zriadené miesto v zariadení, v ktorom sa poskytuje sociálna služba, a zároveň ponecháva sa suma finančných prostriedkov, ale ministerstvo stanovilo počet hodín na jedno zriadené miesto v zariadení na 80 hodín, nie na klienta, ale na jedno zriadené miesto. My hovoríme, keďže ide o klientov, ktorí sú od stupňa odkázanosti dnes už tri, tri a viac, to znamená, ťažšie zdravotné postihnutia, to znamená, týka sa posúdenia 3, 4, 5 a 6, alebo týchto skupín, zdá sa nám, že tých 80 hodín mesačne bude naozaj veľmi ťažké vykryť. Najmä ak viete, že máte zazmluvnených, ja neviem, 15 alebo 20 klientov, a vy pokiaľ tento bude hospitalizovaný, viete, že pravidelne chodia, neviem, na štvorhodinové pobyty, náhle bude hospitalizovaný alebo bude PN, vy nebudete mať šancu získať nového klienta. Keď sa vám večer stane, že vám dajú vedieť, že nepríde, proste do rána si nevycucáte toho klienta z prsta. Takže týmto opatrením, ktoré zaviedla vláda, sa môže stať, že služba bude poskytovaná oveľa menej kvalitnejšie ako doteraz. Takže chceme, aby sa znížil počet hodín na jedno zriadené miesto z 80 hodín mesačne, čo je približne 4 hodiny denne, na 60 hodín mesačne, čo bude vykrývať aj prípadné straty, ak by klienti neboli možní, nemohli aktuálne nastúpiť alebo jednoducho nemohli by sa zúčastniť toho celého procesu. Zároveň vo svojej novele hovoríme aj o tom, že chceme upravovať aj príspevok, výšku príspevku na tieto denné stacionáre. Vládny návrh zákona ponecháva hodnotu na výške 184 eur na jedno miesto, my hovoríme, že v poriadku, pokiaľ bude týchto, pokiaľ to bude služba, ktorá je poskytovaná dospelým ľuďom alebo seniorom, áno, ten príspevok môžeme nechať, ale pokiaľ sa táto služba bude poskytovať deťom, ktoré ešte stále môžu mať prospech zo služby v podobe zlepšenia zdravotného stavu, psychického stavu, alebo zlepšenia motorickej zručnosti a schopnosti, tak v tom prípade si to bude vyžadovať aj oveľa väčšie profesionálne nasadenie. A to znamená, že navrhujeme, aby v takomto prípade dostali výšku odmeny, výšku za jedno zriadené miesto alebo finančný príspevok na zriadené miesto vo výške 280 eur. Rovnako si myslíme, že je veľmi dôležité aj operovať s personálnymi štandardmi. Vládna novela navrhla plošne počet odborného personálu na klientov jeden na šiestich klientov. My hovoríme, že pokiaľ sa bude opäť jednať o ľahšie stavy, o skupiny 3 a 4 odkázanosti, že súhlasíme s tým, aby bolo, teda ak budú ťažšie stavy, stav 5 a 6 odkázanosti, aby bola venovaná takýmto ľuďom väčšia opatera. A to znamená, že im naozaj stačí šesť klientov na jeden odborný personál. Pokiaľ by však išlo o ľahšie diagnózy a zároveň že by to bola odkázanosť 3 a 4, tak tam úplne postačuje možno na jeden odborný personál deväť klientov. Toto sú všetky základné zmeny, ktoré sme sa rozhodli v tejto novele upraviť a pripraviť. Okrem tohoto, okrem záchrany stacionárov, by sme boli radi, ak by sa podarilo upraviť výšku v zariadeniach opatrovateľskej služby a v zariadeniach pre seniorov, ktoré rovnako trpia podvýživou. Už pri návrhu zákona o štátnom rozpočte sme hovorili o tom, že sociálne zariadenia naozaj veľmi ťažko prežijú tento rok. Vieme, že ministerstvo síce pripravuje novelu zákona o sociálnych službách, kde má kompletne riešiť poskytovateľov sociálnych služieb a hlavne finančné vyhodnotenia. Ale podľa informácií, ktoré máme z týchto pracovných stretnutí, zatiaľ k zhode nedošlo. A podotýkam, že existuje veľký problém, že práve zariadenia pre seniorov a zariadenia opatrovateľskej služby tento rok nemusia prežiť. A chcela by som vedieť, že či si štát zoberie na zodpovednosť to, že klienti nebudú mať, nebudú mať kde byť umiestnení. Jedná sa zhruba o šestnásťtisíc klientov. Takže toto je zhruba základ toho, čo sme sa snažili do novely dostať. Jednoducho nazvané, záchrana stacionárov. Ide nám o to, aby tí, ktorí poskytujú službu kvalitne a zodpovedne, nemuseli živoriť alebo aby mohli poskytovať túto službu ďalej rovnako zodpovedne a aby i ministerstvo nekládlo úplne likvidačné podmienky. Takže toľko na úvod a zároveň sa hlásim, pán predsedajúci, o slovo v rozprave.